
<סדר היום:>
<תקנות הגנת הצרכן (חובת גילוי משקל של מוצר), התשע"ד-2014>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	אפרת רחלי מאירי
	–
	עו"ד, ראש תחום ייעוץ וחקיקה, הרשות להגנת הצרכן והסחר ההוגן

	הילה דוידוביץ בלומנטל
	–
	עו"ד, משרד המשפטים

	נמרוד הגלילי
	–
	מנהל תחום רשתות המזון, איגוד לשכות המסחר

	זהבית שחף
	–
	עו"ד, מגה קמעונאות, רשתות שיווק

	ערן מאירי
	–
	יועץ משפטי, שופרסל, רשתות שיווק

	ירון לוינסון
	–
	עו"ד, מנכ"ל רשות ההסתדרות לצרכנות

	וגיף אליאב
	–
	עו"ד, יועץ לרשות ההסתדרות לצרכנות

	אדר אזנקוט
	–
	מנכ"ל כרומגן

	צור חרס
	–
	סמנכ"ל תפעול, פזגז

	יהל עמית
	–
	לוביסט, חב' "פוליסי", מייצג את קואופ

	דיקלה טקו
	–
	רכזת הוועדה

	ליאור רותם
	–
	דובר הוועדה


בישיבה השתתפו סטודנטים, אוניברסיטת תל-אביב
<ייעוץ משפטי:>
אביטל סומפולינסקי
<מנהלת הוועדה:>
לאה ורון
<רישום פרלמנטרי:>
טלי רם
<תקנות הגנת הצרכן (חובת גילוי משקל של מוצר), התשע"ד-2014>
<היו"ר אבישי ברוורמן:>
רבותי, חג שמח, אנחנו נכנסים לשידור. עוד פעם חג שמח לאלה שהצטרפו. אנחנו נעביר עכשיו תקנה נוספת, אני מקווה שפה הכול יהיה מסודר – לא כמו התקנה הקודמת שאני אמרתי, גם באמצע הלילה אם תעירו אותי ותתקדמו, אני אעביר אותה מייד. 
אנחנו מדברים כרגע לגבי תקנות הגנת הצרכן (חובת גילוי משקל של מוצר), התשע"ד–2014. בלשון בני אדם פשוטים, כשאתה בא לחנות ושוקלים, שגם אתה תוכל להסתכל ולראות מה המשקל, פשוט מאוד. מה שנקרא שקיפות אמיתית, שמה שהשוקל רואה, גם זה שרוכש את המצרך יוכל לראות מה היה המשקל.

אני מבקש מעורך-דין אפרת רחלי מאירי, ראש תחום ייעוץ וחקיקה ברשות להגנת הצרכן והסחר ההוגן, וכמו שאמרתי, כשאני אגיד עורך-דין מאירי – אני אקרא עכשיו רק עורך-דין רחלי מאירי – מכיוון שיושב כאן עורך-דין מאירי, שהוא מייצג גוף הרבה יותר עוצמתי מכל המשרדים במדינת ישראל. עורך-דין מאירי, את מי אתה מייצג?
<ערן מאירי:>
לא הייתי מגזים. רשת שופרסל, כבודה במקומה מונח. 

<היו"ר אבישי ברוורמן:>
תודה. רבותי, בלי חוש הומור אי-אפשר לשבת לסדר פסח. בבקשה.

<אפרת רחלי מאירי:>
במסגרת מדיניות הממשלה לפעול לניתוק זיקה של חקיקה מהכרזה על מצב חירום, אנחנו מציעים להחליף את סעיף 5(ב) לצו הפיקוח על מצרכים ושירותים (הסחר במזון, ייצורו והחסנתו), משנת 1960, בכל הנוגע לאופן מכירת מצרכים, עת אותו מצרך נמכר לפי משקל בתקנות הגנת הצרכן (חובת גילוי משקל של מוצר), 2014.
למעשה, הסעיף הועתק as is, ואנחנו – כמו שאמרתי, במסגרת הניתוק ממצב החירום – מבקשים לעגן את זה בתקנות. 
אני רוצה רק לציין שכל צו הפיקוח הוא למעשה תחת האחריות של משרד הבריאות. אנחנו עדכנו אותו בדבר, ולגבי הסעיף הזה, זה סעיף שיהיה בר אכיפה אצלנו ולכן אנחנו מעגנים רק אותו בתקנות הגנת הצרכן.

<היו"ר אבישי ברוורמן:>
תודה רבה. זה נראה ברור לחלוטין. הערות בבקשה. עורך-דין סומפולינסקי.
<אביטל סומפולינסקי:>
הצו עצמו מדבר על "קמעונאי חייב להחזיק בחנותו את מכונת השקילה", ועכשיו אנחנו עוברים ל"עוסק חייב לגלות לצרכן את משקלו של מוצר". זאת אומרת, גם אם אתה מוכר לא בחנות אלא מוכר לא משנה איפה, מוצר בשקילה, אתה חייב.
<אפרת רחלי מאירי:>
כן. כל עוד אתה עוסק. אנחנו פשוט התאמנו את זה להגדרות שבחוק הגנת הצרכן. 

<היו"ר אבישי ברוורמן:>
הגיוני. אפילו אם אתה בבית, יש לך - - -
<אביטל סומפולינסקי:>
נגיד בשווקים, שזה לא נחשב חנות.
<לאה ורון:>
אנחנו הזמנו לישיבת הוועדה את יושב-ראש ועד הסוחרים משוק מחנה יהודה, וניסינו גם לאתר מהשוק בתל-אביב. אני מבינה שהם לא הגיעו.

<היו"ר אבישי ברוורמן:>
אני מבין אותם. היום, כשצריך למכור את כל הדברים לחג, לבוא לכאן, להפסיד את העסק – ממילא גם ככה העסקים הקטנים לא כל כך פשוטים. 

רבותי, אם אין הערות...
<וגיף אליאב:>
עורך-דין אליאב, שאלה קצרה. מה הסנקציות?

<אפרת רחלי מאירי:>
הסנקציות זה יהיה לפי חוק הגנת הצרכן. 

<הילה דוידוביץ בלומנטל:>
לא נקבעה סנקציה מפורשת לעניין הזה.

<וגיף אליאב:>
אבל בעצם זאת השאלה. אם לא?
<הילה דוידוביץ בלומנטל:>
בסדר, אבל ישנם עוד סעיפים.

<וגיף אליאב:>
אזרחית, פלילית, כללית, לא יודע.

<הילה דוידוביץ בלומנטל:>
קודם כול, ישנם עוד סעיפים היום בחוק שאין לצדם סנקציה. אני מזכירה שאנחנו במקביל על סף אישור הנושא של העיצומים הכספיים. יכול להיות – אני לא יודעת מה יהיה בדיון הבא, אבל יכול להיות שנצליח להכניס עוד תיקונים שיתקבלו עד שתאושר הצעת החוק בעניין העיצומים הכספיים, ונשקול האם הסעיף הזה מתאים או לא.
<היו"ר אבישי ברוורמן:>
בהחלט. גם כאן מקובלת עלי ההערה. אם ככה, אני מאשר אותה פה אחד.
<לאה ורון:>
לא, אדוני צריך לקרוא. שעורכת-הדין מאירי תקרא.
<היו"ר אבישי ברוורמן:>
בבקשה, עורך-דין רחלי מאירי.

<אביטל סומפולינסקי:>
למה התחילה בעוד חודשיים אם זה בעצם פחות או יותר מעגן את המצב הקיים?

<אפרת רחלי מאירי:>
זה נוהג שמקובל, אבל אין לנו בעיה לשנות.

<היו"ר אבישי ברוורמן:>
את רוצה שנתחיל מעכשיו, בפסח, שנה חדשה?

<אפרת רחלי מאירי:>
אין לנו בעיה.

<הילה דוידוביץ בלומנטל:>
בגלל שזה מרחיב אולי. 

<אפרת רחלי מאירי:>
אבל אצלנו זה מקובל לתת תקופה, זמן היערכות של חודשיים.

<היו"ר אבישי ברוורמן:>
מה שאתם רוצים. אם כך, מי קורא? עורך-דין רחלי מאירי. 

<אפרת רחלי מאירי:>
"עוסק חייב לגלות לצרכן את משקלו של מוצר הנמכר על פי משקל, על ידי העמדת מכשיר השקילה באופן המאפשר לצרכן לראות על נקלה וללא הפרעה את פעולת השקילה ותוצאותיה.

תחילה

תחילתן של תקנות אלה חודשיים מיום פרסומן." – וזה נתון לשיקול דעתכם. 

<ערן מאירי:>
אם יורשה לי.
<היו"ר אבישי ברוורמן:>
עורך-דין מאירי, אתה מתנגד למה שאמרה עורך-דין מאירי?

<ערן מאירי:>
לא. אני רק דואג – האמת, אני לא דואג לשופרסל, אבל אם יש עוסקים שהיום המשקלים שלהם לא תואמים את התקנות, מן הסתם אני חושב שצריך לתת להם זמן להיערך לזה.
<היו"ר אבישי ברוורמן:>
חודשיים.

<אפרת רחלי מאירי:>
לכן נתנו חודשיים.

<אביטל סומפולינסקי:>
הצו היום כבר מחייב.

<ערן מאירי:>
אני לא מדבר על רשתות, ובעיקר הגדולות, שם זה כבר קיים ואין שום משמעות. אני מדבר דווקא על אותם סוחרים שלא נמצאים כאן – אני מניח שהם גם בטח לא יידעו מה קרה פה היום – שלמעשה, אני לא בטוח שהמשקלים אצלם תואמים את מה שיש כאן. 

<היו"ר אבישי ברוורמן:>
תגובה של משרד הכלכלה.

<אפרת רחלי מאירי:>
אנחנו נדאג אם צריך, ניתן להם את הזמן כמובן של היערכות, כמו שאמרנו – חודשיים – אבל אם אתה מדבר על עניין שהם לא יודעים מה קורה פה, כמובן שאנחנו גם נפעל אפילו באופן עצמאי ליידע את מרחב העוסקים. 
<היו"ר אבישי ברוורמן:>
זה נרשם בפרוטוקול, שעכשיו לקראת החג תפרסמו לכולם. 

<אביטל סומפולינסקי:>
הם גם הוזמנו לדיון. 

<היו"ר אבישי ברוורמן:>
אבל לא חשוב - - -

<לאה ורון:>
וזאת הנקודה המשמעותית. 

<היו"ר אבישי ברוורמן:>
אני מקבל את הערתך. המשרד יעשה את הכול כדי לא לפגוע בעסקים קטנים שצריכים לתקן את הדברים. 

<אפרת רחלי מאירי:>
אני לא יכולה רק להתחייב שזה יהיה מפורסם לפני החג. בכל מקרה, נותנים להם זמן היערכות של חודשיים.

<היו"ר אבישי ברוורמן:>
כל מי שמגעיל את הכלים, אני לא רוצה להפריע לו. כל אחד בדרכו, לפי אמונתו.
אם כך, רבותי, אנחנו סוף כל סוף נותנים למי שרוצה לעלות על המשקל, משני הצדדים שיראו את המשקל המתאים. זה לא שייך אבל לענייני דיאטה, נכון? את זה אפשר להסתיר. 

הצבעה

בעד – פה אחד
תקנות הגנת הצרכן (חובת גילוי משקל של מוצר), התשע"ד–2014 נתקבלו. 

<היו"ר אבישי ברוורמן:>
אם כך, רבותי, אני מאשר את זה פה אחד. התקנות מאושרות. 
תודה רבה, הישיבה נעולה.

<הישיבה ננעלה בשעה 10:25.>

